CELEX: 32015R1991
Language: ro
Date: 2015-11-05 00:00:00
Title: Regulamentul de punere în aplicare (UE) 2015/1991 al Comisiei din 5 noiembrie 2015 de modificare a Regulamentului (CE) nr. 555/2008 de stabilire a normelor de aplicare a Regulamentului (CE) nr. 479/2008 al Consiliului privind organizarea comună a pieței vitivinicole în ceea ce privește programele de sprijin, comerțul cu țările terțe, potențialul de producție și privind controalele în sectorul vitivinicol

6.11.2015   
            
            
               RO
            
            
               Jurnalul Oficial al Uniunii Europene
            
            
               L 290/9
            
         REGULAMENTUL DE PUNERE ÎN APLICARE (UE) 2015/1991 AL COMISIEI
   din 5 noiembrie 2015
   de modificare a Regulamentului (CE) nr. 555/2008 de stabilire a normelor de aplicare a Regulamentului (CE) nr. 479/2008 al Consiliului privind organizarea comună a pieței vitivinicole în ceea ce privește programele de sprijin, comerțul cu țările terțe, potențialul de producție și privind controalele în sectorul vitivinicol
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 70 și articolul 145 alineatul (3),
   întrucât:
   
               (1)
            
            
               Capitolul III al titlului I din partea II a Regulamentului (UE) nr. 1308/2013 stabilește norme privind durata, gestionarea și controlul sistemului de autorizații de plantări de viță-de-vie care înlocuiește regimul tranzitoriu al drepturilor de plantare prevăzut în Regulamentul (CE) nr. 1234/2007 al Consiliului (2). El conține, de asemenea, dispoziții care abilitează Comisia să adopte acte de punere în aplicare privind gestionarea și controlul respectivului sistem. Cu toate acestea, în conformitate cu articolul 230 alineatul (1) litera (b) punctul (ii) din Regulamentul (UE) nr. 1308/2013, regimul tranzitoriu al drepturilor de plantare prevăzut în Regulamentul (CE) nr. 1234/2007 se aplică în continuare, până la 31 decembrie 2015.
            
         
               (2)
            
            
               Capitolul II al titlului IV din Regulamentul (CE) nr. 555/2008 al Comisiei (3) conține norme privind regimul tranzitoriu al drepturilor de plantare și specifică obligațiile în materie de comunicare ale statelor membre în ceea ce privește punerea în aplicare a respectivului regim. În vederea aplicării sistemului de autorizații de plantări de viță-de-vie începând de la 1 ianuarie 2016 și a obligațiilor de notificare privind acest nou sistem, prevăzute la articolul 11 din Regulamentul de punere în aplicare (UE) 2015/561 al Comisiei (4), este necesar să se specifice care dintre obligațiile prevăzute în Regulamentul (CE) nr. 555/2008 vor continua să se aplice, în 2016. În plus, pentru a se asigura că Comisia primește toate informațiile referitoare la punerea în aplicare a regimului tranzitoriu al drepturilor de plantare între 1 august 2014 și 31 decembrie 2015 și este informată cu privire la inventarul drepturilor de plantare la 31 decembrie 2015, pentru controlabilitatea articolului 68 din Regulamentul (UE) nr. 1308/2013, este de asemenea necesar să se modifice datele de referință și să stabilească data finală pentru anumite obligații de comunicare.
            
         
               (3)
            
            
               Articolul 61 și articolul 65 alineatul (5) din Regulamentul (CE) nr. 555/2008 stabilesc detalii privind obligațiile de comunicare anuală legate de drepturile de plantare nouă și drepturile de plantare în rezerve. Dispozițiile respective trebuie modificate, pentru a stabili termenul-limită până la care comunicările ar trebui efectuate pentru ultima dată și perioada de referință care trebuie avută în vedere pentru aceste comunicări finale.
            
         
               (4)
            
            
               În conformitate cu articolul 230 alineatul (1) litera (b) punctul (i) din Regulamentul (UE) nr. 1308/2013, dispozițiile Regulamentului (CE) nr. 1234/2007 privind plantările ilegale continuă să se aplice până când zonele în cauză sunt defrișate. Prin urmare, capitolul I al titlului IV din Regulamentul (CE) nr. 555/2008 privind plantările ilegale ar trebui, de asemenea, să continue să se aplice după 1 ianuarie 2016 în cazul plantărilor ilegale detectate înainte de 31 decembrie 2015 și încă nedefrișate până la data respectivă, până când aceste suprafețe vor fi defrișate. Cu toate acestea, pentru a elimina obligațiile de comunicare care nu mai sunt relevante și pentru a clarifica condițiile în care statele membre pot să nu mai fie obligate să prezinte comunicări anuale privind plantările ilegale, este necesar să se modifice articolul 58 din Regulamentul (CE) nr. 555/2008.
            
         
               (5)
            
            
               Capitolul IV al titlului IV din Regulamentul (CE) nr. 555/2008 conține norme privind inventarierea și măsurarea suprafeței plantate. Articolul 74 stabilește detaliile privind obligațiile de comunicare anuală referitoare la inventarul suprafețelor viticole și al drepturilor de plantare. Această prevedere trebuie modificată, pentru a stabili termenul-limită până la care ar trebui efectuate pentru ultima dată comunicările privind inventarul drepturilor de plantare și inventarul principalelor soiuri de struguri de vin, precum și data de referință care ar trebui avută în vedere pentru aceste comunicări finale. Pentru a dispune de informațiile referitoare la totalul drepturilor de plantare care ar putea fi convertite în autorizații după 1 ianuarie 2016, în aplicarea articolului 68 din Regulamentul (UE) nr. 1308/2013, respectiva dată de referință ar trebui să fie ultima dată de funcționare a regimului drepturilor de plantare, și anume la 31 decembrie 2015. În plus, aceste comunicări finale nu ar trebui să includă informațiile referitoare la inventarul suprafețelor viticole, întrucât comunicarea referitoare la subiectul respectiv este înlocuită de comunicarea menționată la articolul 11 alineatul (1) litera (a) din Regulamentul de punere în aplicare (UE) 2015/561 din 1 ianuarie 2016.
            
         
               (6)
            
            
               Prin urmare, Regulamentul (CE) nr. 555/2008 ar trebui modificat în consecință.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
            
         ADOPTĂ PREZENTUL REGULAMENT:
   Articolul 1
   Modificarea Regulamentului (CE) nr. 555/2008
   Regulamentul (CE) nr. 555/2008 se modifică după cum urmează:
   
               1.
            
            
               Articolul 58 se înlocuiește cu următorul text:
               „Articolul 58
               Comunicări
               (1)   Până la data de 1 martie a fiecărui an, statele membre comunică Comisiei suprafețele pentru care s-a plătit o sancțiune financiară, precum și valoarea efectivă a acestei sancțiuni, utilizând formularul prevăzut în tabelul 1 din anexa XIII. Ele comunică, de asemenea, Comisiei normele lor de drept intern referitoare la aceste sancțiuni.
               Această obligație nu se mai aplică statelor membre în care toate plantările ilegale au fost deja defrișate.
               (2)   Cu excepția unor indicații contrare în tabelele corespunzătoare din anexa XIII la prezentul regulament, comunicările menționate la articolul 85c alineatul (3), articolul 188a alineatul (1) și articolul 188a alineatul (2) din Regulamentul (CE) nr. 1234/2007 se referă la anul vinicol anterior.
               Comunicările anuale se efectuează utilizând formularele prevăzute în tabelele 3 și 7 din anexa XIII la prezentul regulament.
               (3)   Statele membre pot decide dacă includ sau nu detalii referitoare la regiuni în comunicările menționate la alineatele (1) și (2).”
            
         
               2.
            
            
               Articolul 61 se înlocuiește cu următorul text:
               „Articolul 61
               Obligații de comunicare ale statelor membre în ceea ce privește drepturile de plantare nouă
               Până la 1 martie 2016, statele membre comunică Comisiei următoarele informații pentru perioada cuprinsă între 1 august 2014 și 31 decembrie 2015:
               
                           (a)
                        
                        
                           suprafețele totale pentru care s-au acordat drepturi de plantare nouă în conformitate cu articolul 60 alineatele (1), (2) și (3), separat pentru fiecare alineat; și
                        
                     
                           (b)
                        
                        
                           suprafața totală pentru care s-au acordat drepturi de plantare nouă, în mod cumulativ, în conformitate cu articolul 85h din Regulamentul (CE) nr. 1234/2007; dacă recurge la derogarea prevăzută la articolul 60 alineatul (6) din prezentul regulament, statul membru comunică, în schimb, o estimare a suprafeței totale în cauză, bazată pe rezultatele monitorizării efectuate.
                        
                     Această comunicare se efectuează utilizând formularul prevăzut în tabelul 8 din anexa XIII la prezentul regulament.
               Statele membre pot decide dacă includ sau nu detalii referitoare la regiuni în comunicare.”
            
         
               3.
            
            
               La articolul 65, alineatul (5) se înlocuiește cu următorul text:
               „(5)   Utilizând formularul prevăzut în tabelul 9 din anexa XIII, statele membre comunică Comisiei, până la 1 martie 2016, următoarele informații pentru perioada cuprinsă între 1 august 2014 și 31 decembrie 2015:
               
                           (a)
                        
                        
                           drepturile de plantare alocate rezervelor;
                        
                     
                           (b)
                        
                        
                           drepturile de plantare acordate din rezervă, cu titlu oneros sau gratuit.”
                        
                     
         
               4.
            
            
               Articolul 74 se înlocuiește cu următorul text:
               „Articolul 74
               Inventar
               Datele comunicate până la 1 martie 2016 în inventarul efectuat conform articolului 145 alineatul (3) din Regulamentul (UE) nr. 1308/2013 fac trimitere la data de 31 decembrie 2015.
               Inventarul conține informațiile specificate în tabelele 15 și 16 din anexa XIII la prezentul regulament. Statele membre pot decide dacă includ sau nu detalii referitoare la regiuni în comunicare.”
            
         
               5.
            
            
               În anexa XIII, se elimină tabelul 14.
            
         Articolul 2
   Intrare în vigoare și aplicare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică de la 1 ianuarie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (JO L 299, 16.11.2007, p. 1).
   
      (3)  Regulamentul (CE) nr. 555/2008 al Comisiei din 27 iunie 2008 de stabilire a normelor de aplicare a Regulamentului (CE) nr. 479/2008 al Consiliului privind organizarea comună a pieței vitivinicole în ceea ce privește programele de sprijin, comerțul cu țările terțe, potențialul de producție și privind controalele în sectorul vitivinicol (JO L 170, 30.6.2008, p. 1).
   
      (4)  Regulamentul de punere în aplicare (UE) 2015/561 al Comisiei din 7 aprilie 2015 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de autorizații pentru plantări de viță-de-vie (JO L 93, 9.4.2015, p. 12).